Az otthonából is bejárhatja Mátyás király díszkönyvtárát

Kódexekbe lapozhat és bebarangolhatja *A CORVINA KÖNYVTÁR budai műhelye* című kiállítás termeit [a virtuális térben](https://exhibitioncorvina2018.oszk.hu/). Az Országos Széchényi Könyvtár elérhetővé tette 2018/2019-es monumentális kiállításának 3D-s online változatát, amely otthonába viszi el e világhírű dokumentumokat, és rekonstruálja az eredeti kiállítás élményét. Az interneten a középkori kódexek, pénzérmék, a Mátyás-trónkárpit mellett megtekinthetők a kiállításon levetített kisfilmek, valamint a kurátor mozgóképes összefoglalója a tárlat első termében. A virtuális kiállítás szerkesztője Zsupán Edina, az eredeti kiállítás kurátora; a 3D-változat Takács István virtuális túrakészítő munkája.

A virtuális kiállítás elkészültével egy időben az [A'Design Award](https://competition.adesignaward.com/design.php?ID=87283) nemzetközi szervezet Belsőépítészet és Kiállítás kategóriában bronzminősítéssel díjazta a 2018/2019 fordulóján megrendezett kiállítást, amelyet Gazdag Mária belsőépítész tervezett.

A nemzeti könyvtár Mátyás király örökségének egyik legjelentősebb őrzője. 2018 őszén számos pompás corvina és díszkódex érkezett az Országos Széchényi Könyvtár időszaki kiállítására magyar gyűjteményekből és a világ távoli pontjairól, New Yorktól Párizson és Rómán keresztül egészen Bécsig. A kéziratok közül több értékes és művelődéstörténetünk szempontjából kiemelkedően fontos darab első alkalommal volt látható Magyarországon. A nagyszabású tárlat egyik különlegessége volt, hogy a hazánkban őrzött 53 corvina csaknem hiánytalanul találkozott, s a külföldről érkezett kötetek közül több is a középkor óta először tért vissza Magyarországra.

Mátyás király hatalmát, erejét, fényes udvarát az utókor évszázadok távlatából is csodálja. Mesés gazdagsága lehetővé tette, hogy a korszak legmodernebb kultúráját, stílusát, az itáliai reneszánsz vívmányait meghonosítsa Budán. Tudósokat, művészeket támogatott, pompás építkezéseket folytatott, és mindemellett létrehozta a korszak egyik legjelentősebb reneszánsz uralkodói könyvtárát, a [*Bibliotheca Corviná*](https://corvina.hu/hu/cimlap/)t.

A Corvina könyvtár Mátyás király itáliai mintára megalkotott könyvtára volt, amely megközelítőleg 2000 kötetet tartalmazott. A legkorábbi reneszánsz uralkodói bibliotéka volt Európában Itálián kívül. Kevésbé köztudott, hogy a míves itáliai kódexek megrendelése mellett a magyar királyi udvarban is készültek hasonlóan értékes, díszes kéziratok. A kiállítás a Budán készült corvinákat mutatta be eddig soha nem látott részletességgel, számos eddig ismeretlen kutatási eredményt láthatóvá téve, ami új alapokra helyezte a Corvina könyvtárral kapcsolatos ismereteinket.

Korábban nem volt ismeretes, hogy pontosan mikor és hogyan hozták létre az uralkodói könyvtárat. A kiállítás hátterét adó kutatómunka tárta fel, hogy erre Bécs (1485) és Bécsújhely (1487) elfoglalását követően, Mátyás uralkodásának legutolsó éveiben került csupán sor. Tárlatunk részletesen mutatta be azt az említett, korábban csak homályosan, töredékesen ismert jelenséget, hogy nem csupán Itáliából rendeltek ragyogóan díszített, kézzel írt könyveket a magyar király könyvtára számára, hanem Budán is alkottak luxuskéziratokat olasz mesterek közreműködésével. A magyar reneszánsz új fejezete tárult fel ezzel.

*A Corvina könyvtár budai műhelye* című kiállítás [most megjelent katalógusa](http://www.oszk.hu/kiadvany/az-orszag-diszere-corvina-konyvtar-budai-muhelye) ebben az új megközelítésben ábrázolja a pompás bibliotéka kialakításának bonyolult eseménysorát. A virtuális kiállítás „megnyitása” alkalmából született kötet – *„Az ország díszére”: A Corvina könyvtár budai műhelye* – bemutatja a kiállítás valamennyi eredményét, új, részletes leírásokat közöl a kódexekről, és alapvetően rajzolja át a Corvina könyvtárról alkotott, eddig ismert képet.

A virtuális kiállításon is megcsodálható, díjazott installáció nem pusztán „illusztrálta” az egykori gyűjtemény ragyogását és pompáját, hanem a tudományos koncepciót vizuálisan felerősítve egy könyvtár születését mutatta be képi és szimbolikus eszközökkel a pergamenlaptól kezdve egészen a teljes pompájukban megmutatkozó luxuskódexekig. A főlépcsőház fölé boruló hatalmas csillagkép, különleges formájú és színű látványelemek, mozgóképek, kisfilmek jelenítették meg Mátyás könyvtárának izgalmas, titokzatos világát.

Virtuális kiállításunkhoz ajánljuk szíves figyelmébe diákoknak és felnőtteknek egyaránt a [*Vezesd körbe tekinteted!*](https://nemzetikonyvtar.tumblr.com/post/620359367276052480/vezesd-k%C3%B6rbe-tekinteted-j%C3%A1t%C3%A9k-csal%C3%A1doknak)című játékunkat. A játék során feltett kérdéseket június 26-án, péntek délután 15 óráig helyesen megválaszoló olvasóink különböző, a corvinák történetével kapcsolatos értékes könyveket nyerhetnek. Továbbá részt vehetnek az Online Múzeumok Éjszakáján június 27-én, szombaton megrendezésre kerülő sorsoláson, amelynek fődíja a leggazdagabb humanista könyvgyűjtemény új katalógusa a kurátor dedikálásával.

További információ a sajtó képviselői számára: [press@oszk.hu](mailto:press@oszk.hu)